**Ps. 126:1-6**

**“Die goeie ou dae? Wag maar, baie beter kom nog verseker.”**

*Andries Burger, Pinetown Gemeente, 15 Januarie 2023*

*Sing: Lied 163:1; Ps. 67:1,2,3(C); Lied 292:1; “Dit borrel in my!”; Ps. 126:1,2,3(C); “Vrede”*

Behalwe die heel kleintjies, is ons almal al oud genoeg om te kan verlang na “die goeie ou dae”.

In nostalgie en verlange dink mens terug na ŉ tyd in jou lewe toe dit beter gegaan het,

toe jy dalk nie sorge en moeilikheid gehad het nie, toe jy jonk en gesond was, toe jy gelukkig was en dit met jou en jou mense goed gegaan het.

Dit is nie beperk tot mens se persoonlike lewe nie,

daar was ook goeie ou dae vir ons samelewing,

vir ons land en sy mense en natuurlik ook in die geestelike lewe,

“die goeie ou dae” van die kerk in die algemeen, die gemeente en jou eie geloofslewe...

In Ps. 126 dink die digter ook terug aan die goeie ou dae... Lees **<< Lees Ps. 126:1-6>>**

ŉ Pelgrim is iemand wat op pad êrens heen is soos die volk destyds opgegaan het Jerusalem toe vir die Paasfees.

En ŉ pelgrimslied is dan ŉ lied wat geskryf is en gesing word op die reispad terwyl jy saam met ander optrek om God te ontmoet.

Jy kan pelgrimsliedere natuurlik op jou eie sing oral waar jy is en waar jy gaan,

maar ons moet die “ons” in die lied nie miskyk nie.

Dit is veral bedoel om dit saam te sing en so roep die Psalm ons reeds op om die pelgrimspad van die geloofslewe nie op ons eie te loop nie,

dis bedoel om saam ander gelowiges te loop.

Dit is tog presies wat ons glo en bely en beloof die dag met ons geloofsbelydenis –

die gemeenskap van die gelowiges...

En terwyl hulle hierdie lied so op die pelgrimspad van die lewe sing, is dit baie duidelik dat dit regtig nie goed gaan nie.

Daar word nie gesê wat die probleme is nie, maar dit is duidelik in v. 4 dat dit hulle in swaar en moeilike omstandighede is. “Verander weer ons lot, Here” / “Verander tog ook nou ons lot, Here” – soos U in die verlede gedoen het.

Die versugting en verlange dat die Here dit asseblief tog weer goed sal laat gaan is duidelik.

Asseblief Here gryp in sodat dit nie so aanhou nie, maak dit beter?

Maak dit weer beter, soos wat U voorheen reeds gedoen het.

En so is dit natuurlik dat ŉ mense se gedagtes teruggaan na die “goeie ou dae” toe dit soveel beter gegaan het.

En hierdie herinnering laat die digter in ekstase.

Jy kan hoor en voel hoe die vreugde en voorspoed van die verlede oorloop.

Die digter dink terug aan ŉ dramatiese verandering wat God laat gebeur het wat sy volk se lot in die verlede dramaties verander.

Dit was so onwerklik wonderlik dat dit soos ŉ droom gevoel het.

Daardie verandering, en die goeie ou dae daarna, was so dramaties en op ŉ grootskaal, so duidelik en onverklaarbaar dat

die heidense nasies om hulle dit raakgesien het én

dat dit selfs vir húlle voor die handliggend was dat dit God was wat dit bewerk het.

Die digter bevestig in ŉ dankbare terugdink....

Dit wás inderdaad so – dit was die Here hulle God wat dit gedoen het,

Hy hét iets baie groots aan hulle gedoen.

Die digter onthou so duidelik hoe dit was,

dalk met ŉ effense veraf kyk in die oë en ŉ skalkse glimlagtrek om die mond,

Die herinnering is so helder en wonderlik dat ons vandag nog die vreugde en opgewondenheid amper self beleef in die woorde...

Ons mond was gevul met ŉ gelag en ons tonge het gesing en gejubel...

Dit was waarlik ŉ droom uitkoms wat die Here vir hulle bewerk het...

Die psalm sê nie na watter uitkoms die digter terugdink nie.

Daar is baie wonder verlossings en uitkoms wat God aan Israel gegee het maar dit is moeilik om te weet watter een, veral seker omdat ons nie weet presies wanneer dit geskryf is nie.

Tog reken baie, dalk meeste verklaardes dat dit heel waarskynlik verwys na hulle terugkoms ná die ballingskap.

Hulle lei dit af oor die plek waar die psalm tussen al die ander psalms geplaas is.

Die Bybelboek Psalms is ŉ samestelling van 150 gedigte en liedere deur baie verskillende skrywers in verskillende tye.

Van die oudstes is seker dié wat deur Moses geskryf is, baie is die tyd van koning Dawid geskryf, baie deur homself natuurlik.

Maar dit is eers ná die ballingskap wat iemand al hierdie gedigte bymekaar gesit het in een “bloemlesing” sou ons dit kon noem.

Die Bloemlesing of versameling van gedigte en liedere is 5 groepe gegroepeer volgens temas met die eerste 2 psalms as ŉ inleiding en die laaste 5 as ŉ slot.

Die eerste tema gaan oor God se trou en die volk se ontrou,

dan volg verlange oor die beloofde land en die verlange om weer daarheen terug te gaan,

derde volg dan die hartseer en weeklaag in ballingskap

gevolg deur God se beloofde uitkoms en antwoord op die ballingskap.

Die laaste tema is Psalms 107 tot 145 wat oor God wat hoor en uitkoms gee.

Omdat Ps. 126 in hierdie tema gegroepeer is, reken meeste verklaarders dat

die digter terugdink na die vreugde daarvan om terug te kon gaan Jerusalem toe,

die terugkoms uit ballingskap na die beloofde land toe.

Ons kan ons daardie vreugde en blydskap amper nie indink nie.

Onthou wat gebeur het...

Weens hulle sonde het God die volk verwerp, Hy het hulle uit die land laat verwyder wat Hy aan hulle gegee het soos Hy eeue tevore aan Abraham beloof het.

Vir 70 jaar het hulle in ballingskap besef dit was hulle skuld, het hulle verlang na sy genade.

Van die belofte dat daar ŉ koning uit Dawid se nageslag sou kom wat ewig sou regeer was vir hulle verlore, netso die een uit Abraham se nageslag waarin al die nasies geseën sou wees...

En toe gebeur iets ongehoords,

dit was algemeen dat volke in ballingskap weggevoer is,

maar geen volk is later deur die koning wat hulle in ballingskap hou teruggestuur nie.

Maar dit is presies wat Koning Kores van Persië gedoen het – hy het hulle teruggestuur om die tempel te gaan herbou!

Almal, al die nasies sou verstom gestaan het daaroor.

En weet jy, nog voor die ballingskap, nog voordat daar ŉ Kores was,

het die Here al deur Jesaja presies gesê Hy gaan dit doen.

Kores het hulle teruggestuur –

maar die was God wat hulle lot verander het, dit was die Here wat ŉ baie groot dinge aan hulle gedoen het –

en hulle was bly, ekstaties bly –

soos in ŉ droom en hulle monde was vol lag en julle tonge het gejubel en gesing!

Maar ag, terug in die hede in vers 4 hunker die digter na uitkoms, smeek Hy dat die Here weer hulle lot so sal verander.

Weer is daar geen aanduiding van wat die oorsaak was van die swaarmoedigheid nie.

Maar ons weet dat die vreugde van die terugkeer na die ballingskap kortsondig was,

gou het hule geween omdat hulle nie die tempel weer in sy vorige glorie kon herstel nie.

Van vryheid en die herstel van Dawid se koninkryk was niks sigbaar nie,

self hulle ywer om nie weer in afgodery af te dwaal nie het skeefgeloop in ŉ wettisisme en eie geregtigheid soos die Fariseërs afgedwing het –

van liefde en genade was daar geen sprake nie.

Van die goeie ou dae van glorieryke voorspoed en vreugde was verby.

Verander weer ons lot Here, verander dit soos wat U droë woestyn spruite kan verander in skuimende waterstrome.

Dit is ŉ erkenning dat die Here dit kán doen, en dat Hy dit kan doen op ŉ wonderbaarlike bo-natuurlike manier sonder enige bydrae van sy volk.

Uit genade kan Hy hulle lot verander en daarom vra die digter,

asseblief tog Here verander weer ons lot.

Is dit waar jy dalk is in jou lewe?

Dalk het jy al die genade gehad om êrens in jou verlede ŉ tyd van vreugde en blydskap te kan onthou,

toe dit met jou goed gegaan het, toe jy nie platgeslaan was met sorge en kommer nie,

toe jou gesondheid uitstekend was en jou verhoudings gesond en gelukkig. Maar dit is dalk nie nou so nie...

Dalk loop jy gevaar om sommer met die intrapslag in ŉ nuwe jaar al moed te wil verloor.

Kan jy jou vereenselwig met die digter se gebed en saam smeek dat die Here weer jou lot, jou geluk sal verander?

Dink maar aan ons breë samelewing se rondsteier in Covid, en plundery en vloede,

en selfs erger nog vir my, die verval van ons samelewing weens gierigheid en wetteloosheid, korrupsie...

dink maar aan selfsug en gierigheid se uitwerking op paaie, elektrisiteit, riolering, die rye en die rompslomp om ŉ lisensie en ŉ paspoort en ID te kry...

Verstaan jy en kan jy jou vereenselwig met die digter se uitroep, om ook saam in gebed uit te smeek – “Verander tog ook nou ons lot, Here?”

En dan gee die Here sy troos en sy aanmoediging deur hierdie digter wat sy pen oor die papier stuur onder die Heilige Gees se inspirasie...

Julle trane loop dalk nou, julle leef nou al huilend,

maar hou moed, moenie hoop verloor nie, moenie sinies raak nie,

wees verseker van uitkoms wat sal kom.

Saai in jou trane want jy sal al jubelend die oes met ŉ gejuig inbring.

Lig jou kop op en vee die trane af, en as dit weer kom, kyk deur jou trane en saai....

dra die sak met saad terwyl jy huil want die saad sal groei, en die oes sal kom en jy sal handevol daarvan aandra.

Jy sal weer oorgenoeg hê, jy sal weer juig oor die uitkoms wat God verseker sal gee,

jou mond sal weer vol lag wees en jou tong sal dankbare lofliedere sing.

Ek hoop jy verstaan die simboliese taal.

Dit is duidelik in v. 4 dat die digter erken en besef en verwag dat die Here eensklaps ŉ verandering kan bring, én dat Hy dit by geleentheid al gedoen het.

Maar dan wys die gedig duidelik dat ons wat huilend in trane hunker en smeek na uitkoms, nie op ons louere sit en wag nie.

Om jou klere te skeur, op die ashoop te gaan sit en as op jou kop uit te gooi is nie die pad nie.

Saai, dra die sak met saad en saai...

Doen jou werk – werk aan jou verhouding wat sukkel en wil skipbreuk ly; gaan praat met iemand wat jy kan vertrou om jou met perspektief in jou verhoudings te help.

Doen die werk wat jy het goed asof vir die Here, bly eerlik en werk hard, stel onreg aan die kaak al sal dit ŉ prys vra, moenie dat moeilikheid en swaarkry se trane jou tot stilstand bring nie...

Want God sal ŉ oes gee... Hy is ŉ grote God wat groot dinge doen – bly saai...

Dis goed en wel sou jy kon sê, my tienerkinders sou destyds kon sê, Ja-hoor...

Want wat het toe gebeur – het die digter toe sy oes gekry, het Israel hulle hande vol gerwe aangedra?

Daar was tye wat dit dalk beter gegaan het, self wonderlik goed, maar dit was oral en altyd maar van korte duur, eintlik maar ŉ illusie sou jy kon sê.

ŉ Standhoudende, sorglose, uitbundige vreugde was daar nog nie...

En dit bring ons by ŉ dieper betekenis van hierdie Psalm, by dit wat eintlik bedoel word...

Vat dit wat ons tot nou toe baie fisies in die lewe duskant die graf beskou het, en kyk weer daarna uit ŉ geestelike of ŉ geloofsoog. Wat wil die Heilige Gees vir ons openbaar?

Die fisiese verstaan is nie verkeerd nie, God is die voorsiener in hierdie lewe, maar dit is net die oppervlak en sigbare van wat eintlik bedoel word...

Waarvan praat ek? ...

Ek kan my nie ŉ wonderliker tyd voorstel as destyds in die paradys voor die sondeval nie,

om sorgeloos in die tuine met God te wees –

hard te werk as sy verteenwoordiger om die aarde te bewoon en te bewerk en te bewaar.

Maar in volle gemeenskap met die Almagtige God wat alles voorsien in perfekte harmonie en vrede en vreugde

met perfekte verhoudings tussen God en mens en tussen mens en mens...

Maar dit is nie meer so nie, nè?

Ons sonde en rebellie teen God het verwydering gebring met Hom,

dit het ons soeke en ons vermoë om goed te kan wees en goed te kan doen verwoes;

die skepping is saam onder die vloek van ons sonde sodat dit vir ons ŉ beproewing geword het

met droogtes en oorstromings en orkane en haelstorms om nie eens van aardbewings en tsunami’s te praat nie;

ons verhoudinge met mekaar as mense is vrot van ons sonde en selfs intiemste, wonderlikste verhoudings is altyd onder druk van verleiding en versoeking en baie keer is dit maar van korte duur.

Met die mens gaan dit vrot en die ewige helse Godsverlatenheid is ons voorland –

ag as meer van ons dit tog net wou besef!

Kan dit anders as dat ons na Adam en Eva in die paradys kyk voor die sondeval en besef hoe wonderlik dit moes gewees het nie, hoe wonderlik dit was? Sou dit nie ons monde vul met lag en ons stemme met dankbare uitroepe nie?

Ag as die Here tog net ons lot sou verander?

Hy kan dit doen sonder enige bydrae van ons kant af,

Hy kan dit doen soos wat Hy ŉ droë woestyn sloot kan verander in ŉ bruisende, lewende water...

Hy kan nie net nie, Hy hét reeds!

God die Vader het sy Seun gestuur en Hom oorgegee

om die straf op ons sonde in ons plek namens ons te onvang,

die helse straf van Godsverlatenheid wat Hy aan die kruis moes verduur.

God die Seun het sy vreugde en heerlikheid opsy gesit en ŉ nietige mens geword

om soos ons behandel te word en verraai en verloën te word, in die steekgelaat en vermoor te word

deur hulle vir wie Hy sy lewe kom gee het en vir hulle, vir ons verlossing te kom bewerk.

God die Heilige Gees deur wie die Seun mens geword het, en

wat wedergeboorte en geloof werk sodat elkeen wat in Christus glo

volkome verlos word om weer in God se teenwoordigheid te kan kom,

om weer in ŉ verhouding wat volkome herstel is. Hy het dit gedoen

En daarom, omdat God reeds hierdie verandering gebring het, daarom is ons, soos die gedig van Ps. 126, absoluut seker en oortuig van die vreugdeoes wat kom wanneer die gerwe te geil gaan wees om te kan dra. (Gaan lees maar Openbaring 21.)

Maar al is daardie finale hemelse vreugdefees absoluut seker, en al vul dit ons met ŉ opgewondenheid...

is dit nie reeds so aan die duskant van ons graf nie...

Ons hart ruk op in ons keel, ons trane loop oor die sonde in die lewe en die effek van die sonde.

Ons huil oor die natuurrampe en ons huil oor die oorloë en die mensehandel en die mishandeling van weerlose kinders en vrouens en mans.

Ons trane loop oor armoede en die onsekerheid van versorging van kos en klere en blyplek.

Ons huil oor verhoudings wat stukkend is en verbreek en die diep seer wonde wat dit maak – ook in ons eie huise en ons eie gemeente.

Ons is in trane oor ons mooi land en die verval van ons samelewing.

Maar nog meer, nog baie meer ruk die snikke in ons bors en keel oor ons eie sonde, ons eiewilligheid, ons ontrouheid, ons halfhartigheid, ons gedurige fokus op onsself ...

Ken jy dit, huil jy saam?

Vra dan saam en smeek dat God uitkoms sal bring – “Verander tog ons lot, Here”?

Maar ons moenie dat ons hartseer trane ons tot stilstand bring in sak en as nie.

God se kinders weet dat die oes van vreugde absoluut seker is.

En daarom sal ons bly saai al huil ons,

al loop die trane in strome oor ons wange sal ons die saadsak bly dra en ons sal saai...

daar waar ons kan, soveel as wat ons kan,

sonder om terug te deins vir gevaar en vervolging nie,

sonder om moedeloos te word asof God dit nie in ŉ oogwink kan gee nie...

Skep moed my liewe broer en suster,

en begin diep binne jou al regmaak en begin aan die binnekant al glimlag – al is jou buitekant nog hartseer –

want ons weet verseker: “God het groot dinge aan ons gedoen!”

Selfs die ongelowiges sal dit raaksien en hulle sal in verbasing moet erken –

“Ja God het groot dinge aan ons gedoen.

En ons mond sal vol lag wees, en ons tong vol lofprysing!”

Goeie ou dae? Wat wou, baie beter is reeds voor die deur...

Amen